☰ Hebreos 8 ◀ ▶
8
Jesús huilachá nac akapú̠n cumu la̠ xapuxcu cura
1 Xli̠hua̠k hua̠ntu̠ li̠chuhui̠nani̠táhu a̠tzinú luu xlacasquinca naquinca̠li̠macuaniyá̠n porque catzi̠yá̠hu pi̠ tamá Jesús hua̠nti̠ li̠taxtuni̠t lanca tali̠pa̠hu xapuxcu cura xli̠ca̠na pi̠ lanca xlacatzúcut porque xlá tahuilani̠tanchá nac xpekstácat xpu̠ma̠peksí̠n Dios nac akapú̠n, 2 y antá scujma cumu la̠ xapuxcu cura lakachixcuhui̠nán nac a̠má pu̠siculan hua̠ntu̠ ma̠n tlahuani̠t Dios y ne̠cxnicú catiláclalh porque ni̠ lacchixcuhuí̠n tatlahuani̠t.
3 Cumu la̠ huixinín catzi̠yá̠tit pi̠ lacsaccán cha̠tum xapuxcu cura la̠qui̠ nali̠lakata̠yani̠nán li̠lakachixcuhuí̠n xa̠hua a̠ma̠ko̠lh takalhí̠n hua̠ntu̠ ca̠makni̠cán nac xlacatí̠n Dios xpa̠lacata xtala̠kalhi̠ncán cristianos, pus huá xpa̠lacata Jesucristo na̠ juerza huí hua̠ntu̠ nali̠lakata̠yani̠nán. 4 Para Jesús antacú cahuá uú lama nac ca̠quilhtamacú xli̠ca̠na pi̠ ni̠para cura xtili̠táxtulh porque lhu̠hua tahuilá̠nalh cura hua̠nti̠ tamaklhti̠nán hua̠ntu̠ cristianos tali̠lakachixcuhui̠y Dios chuná cumu la̠ huan nac xli̠ma̠peksí̠n Moisés. 5 Pero xli̠hua̠k hua̠ntu̠ tatlahuay acxni̠ talakachixcuhui̠nán tama̠ko̠lh cura hua̠k caj liucxilhtiyán xta̠chuná cumu lá xma̠stíle̠k hua̠ntu̠ anán nac akapú̠n. Xli̠ca̠na pi̠ caj liucxilhtiyán porque acxni̠ Moisés huacu pu̠lh xámaj ca̠xtlahuay pu̠siculan antanícu nalakachixcuhui̠cán Dios chiné huánilh: “Luu cuentaj catlahua porque clacasquín pi̠ chuná natlahuaya cumu lá lani̠t hua̠ntu̠ cma̠siyunín nac ke̠stí̠n.” 6 Pero a̠má tali̠pa̠hu xapuxcu quincurajcán nac akapú̠n xlá ma̠kantaxti̠ma hua̠ntu̠ tlak xatlá̠n tascújut, porque xlá quinca̠ma̠lacatzuhui̠ni̠tán y quinca̠pa̠lacachuhui̠nana̠chá̠n nac xlacatí̠n Dios, xa̠huachí aya quinca̠ta̠tlahuani̠tán aktum a̠tzinú xatlá̠n talaca̠xlán.
7 Porque para a̠má xapu̠lh talaca̠xlán hua̠ntu̠ Dios ca̠ta̠tlahuani̠t cristianos acxni̠ xlama Moisés li̠huana̠ xtitama̠kantáxti̠lh, xli̠ca̠na pi̠ niaj xafuerza xtitlahuaparácalh aktumli̠túm xasa̠sti talaca̠xlán. 8 Pero Dios ni̠ ma̠tlá̠nti̠lh hua̠ntu̠ xtatlahuamá̠nalh a̠ma̠ko̠lh cristianos huá xpa̠lacata chiné huan nac li̠kalhtahuaka:
Chiné huan Quimpu̠chinacán: Amaj lakchá̠n quilhtamacú
acxni̠ aquit nacca̠ta̠tlahuay aktum xasa̠sti talaca̠xlán tama̠ko̠lh cristianos hua̠nti̠ xli̠talakapasni Israel xa̠hua xli̠talakapasni Judá.
9 Umá xasa̠sti talaca̠xlán hua̠ntu̠ nacca̠ta̠tlahuay cristianos ni̠ xta̠chuná cumu la̠ tu̠ ctica̠ta̠tláhualh xalakmaká̠n xli̠talakapasnicán
acxni̠ aquit cca̠maktá̠yalh y cca̠tamacxtuchá nac xaca̠chiquí̠n Egipto;
pero cumu xlacán ni̠ tatlahuapútulh hua̠ntu̠ na̠ xquintali̠ta̠yanini̠t,
huá xpa̠lacata cca̠liakxtekmákalh nac desierto.
10 Pero cumu aya ti̠taxtuko̠ni̠t tamá quilhtamacú,
pus chú nacca̠ta̠tlahuay cristianos aktum xasa̠sti talaca̠xlán,
y chiné naqui̠taxtuy:
Aquit nacuili̠y quili̠ma̠peksí̠n nac xtalacapa̠stacnicán,
y li̠huana̠ nactzokuili̠y nac xnacujcán.
Xlacán naquintaliucxilha cumu la̠ xDioscán hua̠nti̠ aksti̠tum natali̠pa̠huán,
y aquit nacca̠li̠ma̠xtuy quincamaná̠n hua̠nti̠ cca̠lakma̠xtuni̠t nahuán.
11 Amá quilhtamacú niaj xafuerza akatiyuj natali̠lay cristianos
xlacata nala̠li̠ma̠kalhchuhui̠ni̠y para xli̠talakapasni osuchí xta̠lacatzú,
la̠qui̠ naquintalakapasa pi̠ aquit Xpu̠chinacán,
porque xli̠ca̠na pi̠ xli̠hua̠k cristianos naquintalakapasa
chuná camán hasta hua̠nti̠ lactzu̠cú xa̠hua hua̠nti̠ luu lakko̠lún.
12 Aquit nacca̠ta̠pa̠ti̠y y nacca̠ma̠tzanke̠naniy xli̠hua̠k hua̠ntu̠ ni̠tlá̠n tatitlahuani̠t,
y niaj para maktum cactilacapá̠stacli xli̠hua̠k xtala̠kalhi̠ncán.
13 Cumu Dios li̠chuhui̠nán aktum xasa̠sti talaca̠xlán, lacatancs huamputún pi̠ hua̠ntu̠ xapu̠lh xtlahuani̠t niaj tu̠ li̠macuán; y cumu catzi̠yá̠tit pi̠ xli̠hua̠k hua̠ntu̠ aya lakuani̠t y niaj tu̠ li̠macuán xli̠ca̠na pi̠ ni̠para maka̠s quilhtamacú maktum pi̠ nalaksputko̠y.
◀ ☰ ▶